Nikolas Matinpalo

Nikolas Matinpalo (s. 5. lokakuuta 1998 Espoo) on suomalainen jääkiekkopuolustaja, joka pelaa NHL-seura Ottawa Senatorsissa. Hän on pelityyliltään peruspuolustaja. Matinpalo laukoo oikealta.
Ura.
Seuraura.
Matinpalo aloitti jääkiekkoilun nelivuotiaana Espoon Palloseurassa. Hän siirtyi D-juniori-ikäisenä Espoo Bluesiin. Matinpalo voitti kauden 2013–2014 päätteeksi C-nuorten Suomenmestaruuden. Kaudella 2015–2016 hän toimi Blues Akatemian B-nuorten kapteenina. Matinpalo oli joukkueen tehokkain puolustaja tehoilla 9+11=20. Kaudella 2017–2018 hän voitti Bluesissa A-nuorten SM-liigan runkosarjan tehotilaston. Matinpalo palkittiin kauden päätteeksi Raimo Helminen -palkinnolla.
Toukokuussa 2018 Matinpalo teki 1+2-vuotisen SM-liigasopimuksen Tampereen Ilveksen kanssa. Hän oli yläraajavamman vuoksi sivussa alkukauden 2018–2019, kunnes Matinpalo siirtyi lokakuun lopulta kuntouduttuaan lainalle Mestis-joukkue Kooveehen. Kahden siellä pelatun ottelun jälkeen Matinpalo teki SM-liigadebyyttinsä Ilveksessä 30. marraskuuta 2018 Saimaan Palloa vastaan. Hänet merkittiin joukkueen seitsemänneksi puolustajaksi. Matinpalo sai ottelussa jääaikaa 13.51 minuuttia. Liigauransa avausmaalin hän teki 12. ottelussaan 12. tammikuuta 2019 vieraissa Hämeenlinnan Pallokerhoa vastaan. Matinpalon osuma hyväksyttiin videotarkistuksen jälkeen. Hän vakiinnutti debyyttinsä jälkeen paikkansa Ilveksen SM-liigajoukkueessa, jossa Matinpalon tulokaskausi toi kaikkiaan 32 runkosarja- ja seitsemässä playoff-ottelussa tehot 2+4=6. Tammikuussa 2019 joukkue käytti hänen sopimuksessaan olleen option ja teki Matinpalon kanssa kaksivuotisen jatkosopimuksen. 
Kaudella 2019–2020 Matinpalo pelasi Ilveksessä 33 runkosarjaottelua tehden yhden syöttöpisteen. Hän pelasi myös 13 runkosarja- ja kolme Suomen Cupin ottelua lainalla Kooveen Mestis-joukkueessa. Kaudella 2020–2021 Matinpalo pelasi Ilveksessä varsin pienessä roolissa 11 ottelua sekä yhden ottelun lainalla Kooveessa, kunnes tammikuussa 2021 hän siirtyi loppukauden kattavalla sopimuksella Porin Ässiin, josta vastaavasti Ilveksen suuntaan siirtyi puolustaja Niklas Peltomäki. Ässien apuvalmentajana toimii Matinpalolle Bluesin A-nuorista tuttu Saku Martikainen. Toukokuussa 2021 hän teki seuran kanssa vuoden mittaisen jatkosopimuksen.
Matinpalo teki kaudella 2021–2022 SM-liigan runkosarjassa neljä maalia ja kahdeksan tehopistettä. Huhtikuussa 2022 hän teki Ässien kanssa vuoden mittaisen jatkosopimuksen. Kaudella 2022–2023 Matinpalo otti kehitysaskeleita kiekollisessa pelissä ja hän kaksinkertaisi SM-liigan yhden kauden piste-ennätyksensä tehtyään 51 runkosarjaottelussa seitsemän maalia ja 16 tehopistettä. Matinpalo oli Ässien eniten maaleja tehnyt puolustaja Ian McCoshenin kanssa, ja teki muun muassa molemmat maalit kauden viimeisessä Ässien 2–1 voittoon päättyneessä paikallisottelussa Lukkoa vastaan maaliskuussa 2023. Pudotuspeleissä hän teki kahdeksassa ottelussa neljä syöttöpistettä. Matinpalo kerätti kauden aikana kiinnostusta myös NHL-seuroissa. Huhtikuussa 2023 hän teki Ässien kanssa kaksivuotisen jatkosopimuksen, kunnes kuukautta myöhemmin hän solmi NHL-tulokassopimuksen Ottawa Senatorsin kanssa.
Senators lähetti Matinpalon AHL:ään Belleville Senatorsiin harjoituskauden päätteeksi. Hän teki maalin heti AHL-debyytissään 15. lokakuuta 2023. Hän ehti pelata neljä ottelua AHL:ssä, kunnes Senators nosti hänet joukkueeseensa 28. lokakuuta 2023. Hän teki samana iltana debyyttinsä Pittsburgh Penguinsia vastaan, ja sai peliaikaa reilut kahdeksan minuuttia. Matinpalo pelasi kaikkiaan neljä ottelua NHL:ssä ilman tehopisteitä, kunnes marraskuussa 2023 hänet lähetettiin takaisin AHL:ään. Matinpalo pelasi loppukauden siellä ja teki 67 runkosarjaottelussa neljä maalia ja yhteensä 14 tehopistettä. AHL:n pudotuspeleissä hän pelasi seitsemän ottelua ilman tehopisteitä. Hän solmi vuoden mittaisen kaksisuuntaisen sopimuksen Senatorsin kanssa kesäkuussa 2024. Kauden Matinpalo aloitti niin ikään AHL:ssä. Hän pelasi siellä 17 ottelua tehden kuusi tehopistettä, kunnes hänet nostettiin NHL:ään joulukuun alussa 2024. Matinpalo teki ensimmäisen NHL-tehopisteensä uransa 30. ottelussa kotikaukalossa Boston Bruinsia vastaan 13. maaliskuuta 2025, ja ensimmäisen maalinsa 41. ottelussaan 6. huhtikuuta Columbus Blue Jacketsiä vastaan. Maali syntyi, kun maalin eteen sijoittunut Matinpalo ohjasi Claude Giroux'n rannelaukauksen maalivahti Daniil Tarasovia päin ja siitä syntyneen paluukiekon rystyltä maaliin. Toukokuussa 2025 Matinpalo solmi Senatorsin kanssa kaksivuotisen ja yhteensä 1,75 miljoonan dollarin arvoisen jatkosopimuksen. 
Maajoukkueura.
Matinpalo on pelannut Suomen A-maajoukkueessa 16 ottelua tehden kaksi maalia ja neljä tehopistettä. Hän teki A-maajoukkuedebyyttinsä Beijer Hockey Gamesin 9. helmikuuta 2023 Zürichissä pelatussa avausottelussa Sveitsiä vastaan. Matinpalo merkittiin Suomen kolmospuolustajapariin Sami Nikun viereen. Ensimmäisen A-maajoukkuemaalinsa hän teki seuraavassa ottelussa 11. helmikuuta 2023 Malmössä Tšekkiä vastaan. Matinpalo pelasi vuoden 2023 maailmanmestaruuskilpailuissa Suomen joukkueen neljännessä ketjussa. Hänet valittiin helmikuussa 2025 pelattuun , kun Rasmus Ristolainen loukkaantui ennen turnauksen alkua.
Pelityyli.
Ässien entisen kehitysjohtaja Tommi Kerttulan mukaan Matinpalon vahvuudet ovat puolustuspäässä. Kerttulan mukaan hän on iso, fyysinen ja positiivisella tavalla aggressiivinen puolustava puolustaja. Kerttulan mukaan Matinpalo on kilpailullinen kaveri sekä hyvä kamppailija maalin edustalla ja omalla alueella. Matinpalo on luonnehtinut itseään vahvaksi ja fyysiseksi peruspuolustajaksi, jolla on osaamista ja jämäkkyyttä etenkin alivoimapelissä.
Matinpalo on maininnut esikuvakseen Kari Haakanan.